Protocolul încheiat între Claudiu Săftoiu și Daniel Constantin , în numele TVR și al Ministerului Agriculturii, este dovada că, după 23 de ani, cei care ne conduc nu au reflexe democratice elementare.

vineri, 6 decembrie 2013, 2:41

Protocolul încheiat între Claudiu Săftoiu și Daniel Constantin, în numele TVR și al Ministerului Agriculturii, este dovada că, după 23 de ani, cei care ne conduc nu au reflexe democratice elementare.

Președintele televiziunii publice crede că e în regulă, după cum explică pe Pagina de media, să semneze un document prin care televiziunea publică să ”Promoveze prin programele sale (transmisiuni naționale sau regionale) o imagine a Ministerului unică, coerentă”. Și se angajează ca ”TVR să pună la dispoziția MADR, pentru realizarea obiectului prezentului protocol, gama de emisiuni și producții specifice ale TVR”.

După bunul lor plac, președintele TVR și ministrul PC, au decis că o televiziunea publică e la dispoziția Guvernului, nu a societății. Că serviciul public înseamnă a promova una dintre puterile statului și nu de a te plasa echidistant, pentru a relata obiectiv despre toate puterile în numele sursei oricărei puteri, adică în numele cetățeanului!

Am înțeles. Pe voi atît vă duce capul! Dar nu ne spuneți, vă rugăm, că asta e normal. Că așa se întîmplă peste tot în lume cu jurnalismul. Dimpotrivă! Nicăieri în Uniunea Europeană un asemenea protocol nu ar fi acceptat. Pe bune că m-am săturat să mă uit la niște mediocri cum reinventează alfabetul unei meserii pe care o strică fără să o fi practicat vreodată.